Del 6 al 15 de setembre, la Setmana del Llibre en Català celebra la seva 37a edició i tornarà a mostrar la riquesa i diversitat de l'edició en català i la seva potència industrial.
Tot és a punt per a la 37a edició de la Setmana del Llibre en Català, que en els últims anys s'ha convertit en l'esdeveniment de referència per al sector, fins al punt que els editors han afegit la cita al seu calendari anual de presentació de novetats.
Amb Sant Jordi, la Setmana concentra el major volum de negoci del curs, amb un gran nombre d'activitats que serveixen per donar visibilitat als llibres, revistes i publicacions periòdiques en català; per teixir complicitats amb el públic i com a estímul a la col·laboració entre les biblioteques públiques, les entitats culturals, les empreses privades i les institucions públiques per avançar en el foment de la lectura en català i en la creació de nous lectors.
Des d'aquesta perspectiva, la Setmana -que enguany ocuparà l'Avinguda de la Catedral entre el 6 i el 15 de setembre - s'ha convertit en la gran manifestació de la potència de l'empresa editorial en català.
Enguany, la Setmana -que compta amb el suport de l'ICEC- torna a assolir xifres de rècord.
Hi participaran 219 expositors (188 editorials, 16 llibreries i diverses institucions) repartits en 62 mòduls que ocupen 1.700 m2, i s'hi faran 270 activitats.
Entre aquestes, destaquen 60 accions adreçades al públic familiar, 12 més per a joves, 250 signatures d'autors i els 12 itineraris literaris prevists per la ciutat de Barcelona.
Els segells participants presentaran fins a 260 novetats, i alguna editorial també celebrarà el seu aniversari en el marc de la Setmana.
A banda, prop de 500 capçaleres de revistes i premsa local també tindran un espai a la gran carpa literària de l'Avinguda de la Catedral.
En aquesta edició, a més, la Setmana estrena " La Ràdio de la Setmana ", un nou format radiofònic que ha de servir per dinamitzar les presentacions de llibres, i també s'ha organitzat un concurs entre els alumnes de l'escola de disseny d'Elisava per realitzar el cartell de la trobada, concurs que ha guanyat Sergio Corches.
Margrit Lömker i Oriol Serrano, fundadors de la distribuïdora Les Punxes, recolliran el 23è Premi Trajectòria de la Setmana, que en aquesta edició també ha decidit guardonar la revista Cavall Fort amb el Premi Especial, un reconeixement de nova creació i reservat a premis col·lectius quan el jurat així ho consideri.
Ambdós premiats rebran una obra cedida per l'artista Ignasi Aballí i de la qual només se n'han fet quatre originals: els dos dels premiats, un tercer que s'exposarà a Editors.cat, i el quart, que romandrà en poder de l'artista.
La Setmana del Llibre vol representar tota la diversitat i la riquesa de la literatura i del sector editorial en català, a més de les llibreries que apropen al lector les seves publicacions. ës per això que entre els estands de la fira hi haurà segells editorials d'Andorra, de la Catalunya Nord, del País Valencià i de les Illes Balears,
La presència internacional també està garantida amb la participació del periodista i escriptor suec David Lagercrantz, que arriba amb la traducció al català de 'La noia que va viure dues vegades', editat per Columna, el final de la saga creada per Stieg Larsson.
A més, per tercer any consecutiu la Setmana acull, amb la col·laboració de l'Institut Ramon Llull, la trobada Making Catalan Literature Travel for Internacional Publishers and Agents, que congrega a l'Avinguda Catedral agents i editorials d'arreu.